Nuh/Alive News : हरियाणा के मुख्यमंत्री मनोहर लाल ने शनिवार को नूंंह जिले के गांव बिस्सर अकबरपुर में कामधेनु आरोग्य संस्थान का शिलान्यास करने बाद उपस्थित लोगों को संबोधित करते हुए कहा कि भारत में गाय के प्रति लोगों के मन में श्रद्धा भाव है। गाय हर परिवार के लिए मान बिंदु है। कार्यक्रम में दीप प्रज्जवलित करने के बाद उन्होंने कहा कि इतिहास में गौधूली की बेला को देखने का बहुत महत्व बताया जाता है मगर आज आम लोगों ने अपने घरों में गाय पालना बंद कर दिया है। प्रदेश भर में 432 गौशालाएं और तीन लाख गौधन हैं। उन्होंने कहा कि आज समय की जरूरत यह है कि लोग अपने घरों में गाय पालना शुरू कर दें। ऐसा करना संबंधित परिवार के लिए आर्थिक दृष्टिकोण और गायों के पालन पोषण के लिए जरूरी है। मुख्यमंत्री मनोहर लाल ने कहा कि हरियाणा सरकार ने गौवंश की सुरक्षा और कल्याण के लिए कई नई योजनाएं शुरू करके लागू की हैं, जिनमें दुग्ध उत्पादन बढ़ाने और डेयरी उद्योग को बढ़ावा देने से संबंधित योजनाएं शामिल हैं। मुख्यमंत्री ने तावडू क्षेत्र की कुछ मांगों का अपने भाषण में जिक्र करते हुए इनका समाधान जनवरी माह में किए जाने की घोषणाा की।